
Szótlan szívek


– Itt maradsz, Lia! Már megint meg akarsz szökni előlem, csak mert megdicsérlek?

Kornelia von Reinach egész arca ragyogott. – Ez dicséret volt, bácsikám? Én inkább azt hittem, hogy leszidsz!

Von Lankwitz úr csodálkozva nézett nevelt lánya üde arcába. – Ugyan miért? Mit is mondtam?

Lia kihúzta magát, és mókás komolysággal utánozni kezdte az öregúr tartását.

– Ez a kotnyeles fruska valóban ellesett tőlem minden tudományt! Úgy igazgatja Niederlankwitzot a betegségem alatt, akár egy gazdatiszt, olyan rozst és búzát termeszt, hogy egy öreg gazdának is eláll tőle a szava, és még a borjúhizlalás legfinomabb fogásait is eltanulta tőlem. Minden elismerésem, kis fruska! Talán egészen fölöslegessé akarsz tenni Niederlankwitzban?

Az öregúr hangosan felnevetett, világos szeme jókedvűen csillogott, ahogy a nevelt lányára nézett. – Nos, a mély hangomat leszámítva pompásan utánoztál! De látod, azt azért mégsem tudod utánam csinálni, bármilyen talpraesett vagy is egyébként. Bizony, gyermekem, mit kezdene nélküled az öreg nevelőapád?

Lia gyöngéden belekarolt. Így indultak együtt a major csikólegelője felé.

– Ó, bácsikám, te könnyebben meglennél nélkülem, mint én nélküled – jegyezte meg a lány félig sóhajtva.

– Úgy gondolod? Például mi lett volna velem azokban a hetekben, amíg beteg voltam, ha nem ápolsz?

– Akkor Wesemann asszony ápolt volna.

Az öregúr nevetett. – No igen, minden tiszteletem Wesemann asszonyé, de betegápolónak mégiscsak téged választalak. Szinte öröm volt betegnek lenni! De az én személyemtől eltekintve, mi lett volna Niederlankwitzból nélküled? Csodálkozva látom, milyen jól kézben tartottad az egész gazdaságot. Én sem tarthattam volna nagyobb rendet.

Lia szemében büszkeség ragyogott az elismerés hallatán. – Hogy még csodálkozol ezen, Joachim bácsi! El kell fogadnod tőlem ezt a gondoskodást. Hiszen annyi mindent tettetek értem Maria nénivel! Neki sajnos már nem köszönhetem meg, így most minden szeretetem és hálám a tiéd.

Az öregúr szeretettel megsimogatta a kezét. – Nos, gyermekem, szeretetből jó nagy adagot elbírok, abban nem kell visszafognod magad. Minél több, annál jobb! De a hálát töröljük a szótárunkból! Ugyan mi olyan nagy dolgot tettünk érted?

– Ó, azt nagyon jól tudod, bácsikám. Otthont adtatok nekem. Mi lett volna belőlem, szegény árvából, ha nem könyörültök meg rajtam? Senki más nem akadt, aki befogadott volna, ti pedig úgy tettétek, mintha ez a világ legtermészetesebb dolga lenne.

Az öregúr helyeslően bólintott. – Természetesen az volt, Lia. Hiszen édesanyád és a feleségem testvérek voltak, mi pedig mindketten arra vágytunk, hogy valaki betöltse elhunyt kislányunk helyét. Valóságos istenáldása voltál nekünk! Maria néni egy kissé megfeledkezett a fájdalmáról, én pedig… Nos, Lia, ezt neked igazán nem kell magyaráznom. Legalább van valakim, akire jó szívvel hagyhatom az én szép Niederlankwitzomat. Tudom, hogy megbecsülöd majd, és úgy gazdálkodsz rajta, ahogyan szeretném.

Kornelia von Reinach hirtelen elkomolyodott. Gondolataiba merülve nézett végig a niederlankwitzi majort körülvevő réteken és földeken.

Joachim von Lankwitz szeretettel szemlélte. Nehéz lett volna szívderítőbb látványt elképzelni ennél az üde, fiatal teremtésnél.

Lia egyszer csak felemelte a fejét, és nyíltan a nagybátyja szemébe nézett. – Drága Joachim bácsi, talán nagyon hálátlannak tartasz, amiért újra meg újra elmondom, mennyire feszélyez, hogy engem akarsz az örökösöddé tenni. Tudod, odaát Oberlankwitzban örökségvadásznak neveznek, és ezt nem tudom elfelejteni.

– Micsoda ostobaság, Lia! – csattant fel az öregúr. – Hogyan emésztheted magad azon a csúnya szón, amelyet a szép Alice asszony odavetett? Ezzel csak a haragját töltötte ki, amikor egy napon közöltem vele és a fiával, Hannóval, hogy halálom után nemcsak az egész vagyonom, hanem Niederlankwitz is rád száll. Emiatt nem szabad felzaklatnod magad. Az oberlankwitziak maguk tehetnek róla, hogy így döntöttem. Vagy talán azt hiszed, csak úgy hagynám, hogy az én szép Niederlankwitzomat is úgy tönkretegyék, mint Oberlankwitzot? Nem, nem, gyermekem! Bármilyen nehezemre esik is kihagyni a végrendeletemből az utolsó Lankwitzot, ő az anyjával együtt itt nem veheti át az irányítást! Nyugodtan akarom lehunyni a szememet.

Lia felsóhajtott, és a csikólegelő kerítésére támasztotta a karját. – Mindezek ellenére nem veheted rossz néven von Lankwitz asszonytól és a fiától, hogy ferde szemmel néznek rám. Ha én nem lennék, Hanno bizonyosan Niederlankwitz ura lehetne egy napon.

– Vagy nem! – jelentette ki az öregúr erélyesen. – Amíg az előkelő szenvedélyeinek hódol, és két kézzel szórja a pénzt, akkor sem volna rá esélye, ha te nem lennél. Nem, Lia, inkább hagynám a birtokomat az első dolgos, rátermett emberre, mint erre a léha fickóra! Mihez ért azon kívül, hogy pazarolja a pénzt, és szépeleg a nőknek?

Lia ajka körül különös rándulás futott át, szemében fájdalom ült, mintha valami gyötörné. – Talán túlságosan szigorúan ítéled meg Hanno von Lankwitzot, bácsikám.

Az öregúr bosszúsan felnevetett. – Természetesen te még mindig védelmedbe veszed! Hiszen nem újdonság, hogy minden nőnek elcsavarja a fejét.

Lia felszegte a fejét, és szép alakját teljes magasságában kihúzta. Arca zárkózottá vált. – Engem ebből kihagyhatsz, Joachim bácsi. Csupán igazságos akarok lenni, semmi több.

Joachim von Lankwitz rövid, gyors oldalpillantást vetett a lány sápadt, büszke arcára. – Jól van, gyermekem, megint elragadott a bosszúság. Nem akartalak megbántani. De mindig így járok, ha erre a széllelbéleltre gondolok.

Lia arcáról eltűnt a merev, elutasító kifejezés. Megsimogatta Joachim bácsi kezét. – Mert a szíved mélyén mégsem tudsz igazán haragudni Hannóra, csak folyton kényszeríted magad rá. Nem olyan rossz ő, mint gondolod, még ha nagyon könnyelműen éli is a világát – felelte komolyan.

Az öregúr ismét fürkésző oldalpillantást vetett rá. Túlságosan jól ismerte Liát ahhoz, hogy ne tudja: minden büszke tiltakozása ellenére gyöngéd érzelmeket táplál Hanno von Lankwitz iránt. Bizonyára szégyellte, hogy nem tud parancsolni a szívének. Pedig igaza volt: Hanno von Lankwitz mindennek ellenére nagyszerű legény volt, csupa élet és elevenség. Legalábbis az lehetett volna, ha…

– Igen, ha nem volna annyira az anyja fia – folytatta hangosan a gondolatmenetét. – Látod, gyermekem, attól forr fel a vérem, hogy ez az üres fejű, hiú teremtés a féktelen költekezésével egyszerre két Lankwitzot tesz tönkre, hiszen a férjét már a sírba kergette. Elég volt egy ragyogó pillantást vetnie rá, és máris az ujja köré csavarta, a férfi pedig minden kívánságát teljesítette, bármilyen költséges vagy esztelen volt is. Most, a férje halála után ugyanezt műveli a fiúval. Odaát gondtalanul élnek egyik napról a másikra, amíg Oberlankwitz végül kalapács alá kerül. Már nem is kell sokáig várni rá. Tudom, milyen rosszul állnak. Nézd csak meg a gazdaságot! Elfogja az embert a méreg, legszívesebben odacsapna! Kizsigerelik a földeket, kíméletlenül irtják az erdőket, egyik jószágot adják el a másik után, a gazdasági épületeket pedig elhanyagolják, mert nincs pénz a javításra. Minden párizsi ruhákra, ékszerekre és fürdőhelyi tartózkodásra megy el. Amit pedig az anya meghagy, azt elveri a kedves fia. És látod, gyermekem, ugyanígy juttatnák kalapács alá az én szép Niederlankwitzomat is, ha Hannóra hagynám. Ezt azonban nem fogom megengedni!

Az öregúr izgatottan kifújta magát, és elhallgatott. Lia lesütött szemmel hallgatta, most azonban felpillantott. – Mi volna, ha egyszer szép nyugodtan elmagyaráznád Hannónak, hová vezet, ha így folytatja, bácsikám? Azt hiszem, ő ezt nem látja világosan. Talán még elháríthatnád a legrosszabbat.

Joachim bácsi erélyesen megrázta a fejét. – Nem lehet vele mit kezdeni, Lia! Régebben éppen eleget összeszidtam, méghozzá alaposan, de semmit sem használt. Kinevetett! Tudod, mit felelt?

– Mit?

– „Mi Oberlankwitzban életművészek vagyunk, Joachim bácsi! Valami öröme csak legyen az embernek az életben, különben miért fiatal? Mi nem akarunk kincseket gyűjteni Oberlankwitzban. Azt akarjuk elmondani magunkról, hogy egyetlen szép órát sem szalasztottunk el az életből. Az is ér valamit!” Ezt válaszolta, és közben vidáman a szemembe nevetett. Tisztára az anyja fia!

Lia gondterhelten felsóhajtott. – Von Lankwitz asszony bizonyára nem tudja, mit tesz. Valóban nagy baj, hogy ilyen erős befolyása van Hannóra, de éppen ezért kellene elnézőbbnek lenned a fiúval. Voltaképpen inkább sajnálatot érdemel, mint elmarasztalást. Kár érte, hogy minden erejét ilyen semmiségekre pazarolja. Nem is tudja, miről mond le értük. Ezért kétszeresen is sajnálom, hogy magára akarod hagyni. Talán mégis megjön az esze, ha idősebb lesz. Mindennek ellenére sem kellene kitagadnod. Elvégre ő is Lankwitz, sőt rajtad kívül az utolsó!

Joachim bácsi összehúzta a szemét, és élesen a lányra nézett. – Volna egy feltétel, amely mellett hajlandó lennék rá, hogy ne tagadjam ki Hannót. Egyetlenegy – mondta lassan.

– És mi volna az a feltétel? – kérdezte Lia sietve, és feszülten nézett a nagybátyja szemébe.

Az öregúr egy pillanatig habozott, aztán lassan, komoly nyomatékkal felelte: – Ha te lennél a felesége.

– Joachim bácsi!

A férfi fürkészve nézte Lia arcát, amelyen a pírt hirtelen sápadtság váltotta fel. Aztán nyugodtan, szinte kedélyesen folytatta: – No, látod, ehhez természetesen nincs kedved, és nem is vehetem rossz néven tőled. Csak arra gondoltam, Lia, hogy ha Hanno egy józan gondolkodású asszonyt kapna maga mellé, olyat, mint te, aki erélyesen és határozottan tud fellépni, akkor talán még lehetne belőle valami. Nem gondolod, hogy így még egészen rendes ember válhatna belőle?

Lia elgondolkodva nézett a távolba. – Nem tudom, Joachim bácsi. Meglehet, de olyan asszony kellene hozzá, akit teljes szívéből szeret. Nem hiszem, hogy Hanno von Lankwitz még képes volna ilyen szerelemre.

– Úgy gondolod, már túl sokfelé osztogatta a szerelmét? Nos, néha éppen az ilyen emberek okozzák a legnagyobb meglepetést. Talán eddig még nem találkozott az igazival. De most már elég ebből! Ne rontsuk el ezt a gyönyörű reggelt, igaz, gyermekem?

Lia mély lélegzetet véve felegyenesedett, mintha láthatatlan terhet vetne le magáról. – Ne, Joachim bácsi, azt ne!

Belekarolt a nagybátyjába, s élénken beszélgetve indultak át a major udvarán.


* * *


– Jó reggelt, mama! Bocsáss meg, hogy csak így betoppanok a szentélyedbe, de feltétlenül beszélnem kell veled.

Hanno von Lankwitz futó kézcsókkal üdvözölte anyját, aki odanyújtotta neki a kezét.

– Ó, Hanno, mindig megijesztesz, amikor ilyen váratlanul beállítasz! Hiszen tudod, hogy délelőtt nyugalomra van szükségem – mondta az asszony kelletlenül.

– Igen, igen, mama, jól tudom, és bocsánatot is kérek, amiért mégis zavarnom kell. De fontos megbeszélnivalóm van veled.

Alice asszony egy ezüst kézitükörért nyúlt, és megvizsgálta benne az arcát. Aztán a fiához fordult, és valamivel barátságosabban megszólalt: – Foglalj helyet, Hanno, de röviden mondd el!

Közben anyai elégedettséggel nézett végig jó kiállású fián, akiről otthoni öltözékében is rögtön látszott, hogy katonatiszt.

Hanno közelebb húzott egy karosszéket. Rövid hallgatás után eltökélten megszólalt: – Sajnos nagyon kellemetlen hírt kell közölnöm veled, mama.

Az asszony tiltakozva felemelte a kezét. – Kérlek, Hanno! Kellemetlenségek kora reggel… ezt igazán nem szeretem, egész napra elrontja a kedvemet. Feltétlenül szükséges? Apád megkímélt az ilyesmitől. De ha már itt vagy, inkább a tervezett utazásunkról szeretnék beszélni veled.

Remélte, hogy ezzel elterelheti a fia figyelmét, ám éppen az ellenkezőjét érte el.

– Amit mondani akarok, éppen az utazással függ össze. Mama, az imént beszéltem az intézővel, hiszen neki kellett volna előteremtenie az útra a pénzt. Ezenfelül van néhány ezer márka adósságom is, amelyet szerettem volna rendezni, mielőtt elutazunk. Megmondtam hát Brandner intézőnek, hogy nyolc napon belül szükségem van a pénzre. És tudod, mit felelt?

– Mit?

– Azt, hogy még ezer márkát sem tud előteremteni!

Alice asszony felháborodva felegyenesedett. – Mit jelentsen ez? Biztosan tudom, hogy a napokban pénz folyt be.

– Igen, de arra feltétlenül szükség van a gazdaságban: sürgős számlákat kell rendezni, és ki kell fizetni az emberek elmaradt bérét. Határozottan megtagadta, hogy akár egy pfenniget is átadjon belőle.

– Ez arcátlanság! – csattant fel Alice asszony. – Mit képzel magáról ez az ember?

Hanno megvonta a vállát, és csüggedten folytatta: – Ennél jóval kellemetlenebb dolgokat is hallottam, mama. Brandnert még sohasem láttam ilyen feldúltnak, pedig máskor olyan higgadt. Valóban tartozunk a bérekkel, és más halaszthatatlan kiadásaink is vannak. Az intéző szerint, ha így folytatjuk, nem tarthatjuk meg Oberlankwitzot. Évek óta felelőtlenül bánunk a pénzzel, a még lábon álló termést is elzálogosítottuk, az erdők értékét lerontottuk a legértékesebb fák kivágásával, újratelepítésre pedig sohasem jutott pénz. Azt állítja, Oberlankwitz ma alig ér feleannyit, mint régen. Mindebből az derült ki, hogy Joachim bácsinak nagyon is igaza volt, amikor figyelmeztetett. Én sohasem vettem komolyan, és mindent, amit mondott, puszta vészmadárkodásnak tartottam, mert te mindig azt állítottad, hogy semmi okunk aggodalomra. Brandner most azt mondja, téged már nem sokkal papa halála után tájékoztatott a valós helyzetről, mégsem változott semmi. Valóban így van, mama?

Von Lankwitz asszony türelmetlen mozdulatot tett. – Ugyan mit értek én mindehhez? Brandner mindig is zsörtölődött, már papa életében is. Biztosan csak a maga javát nézi.

Hanno határozottan megrázta a fejét. – Ebben tévedsz, mama. Brandnernek is három hónapja tartozunk a fizetésével. A becsületességéhez nem fér kétség, még ha ezúttal túlságosan nyersen beszélt is velem.

– Arcátlanság, ezt mondom én is! Egyszerűen bocsásd el! – méltatlankodott az anyja.

– Ez nemcsak oktalanság volna, mama, hanem igazságtalanság is. Azt hiszem, jót akar nekünk, és még egy ilyen becsületes, megbízható alkalmazottat aligha találunk. Ahogy mindent elmagyarázott, most először nyílt fel a szemem. Valóban úgy gondolom, hogy mindannyian kissé túl gondtalanul éltünk.

Alice asszony türelme már fogytán volt. – Brandner viselkedése egyszerűen megengedhetetlen. Meg sem kellett volna hallgatnod. Engem pedig semmiképpen sem lett volna szabad ilyen üzleti ügyekkel zaklatnod. Valószínűleg Brandner alkalmatlansága az oka, hogy ilyen rosszul állunk. Odaát Niederlankwitzban senki sem panaszkodik, ott bőségben élnek, nálunk pedig évről évre a rossz termés miatt siránkoznak. Ennek csakis a hanyag gazdálkodás lehet az oka.

Hanno von Lankwitz összeráncolta a homlokát. – Azt hiszem, ebben is tévedsz, mama. Én is hasonló gyanúmat közöltem Brandnerrel. Erre számokkal mutatta ki, hogy Joachim bácsi a tizedét sem költi annak, amit mi. Odaát mindig van pénz talajjavításra, új gépekre és hasonlókra. Mi viszont hatalmas összegeket fordítottunk a személyes szükségleteinkre, a gazdaságra pedig szinte semmit sem áldoztunk. Őszintén szólva, mama, elborzadtam, amikor belenéztem az egyes számlákba.

Anyja arcán ideges rándulás futott át, de csak elhárítóan intett. – Beteggé akarsz tenni, Hanno? Hagytad, hogy Brandner alaposan rád ijesszen!

Hanno felugrott, és mereven maga elé nézett. – Nem hunyhatok szemet a tények fölött. A számok túlságosan világosan beszélnek. Magamat is hibáztatom, amiért eddig ilyen könnyelműen éltem a világomat. Csakhogy takarékosságról és önmérsékletről sem tőled, sem papától nem hallottam soha. Egy azonban biztos, mama: ez így nem mehet tovább, és a tervezett utazásról természetesen le kell mondanunk.

A szép asszony bosszúsan felkapta a fejét. – Erről szó sem lehet, Hanno! Természetesen elutazunk. Először is tennem kell valamit az idegeimért, másodszor pedig határozott terveim vannak, amelyek téged is érintenek.

– Engem? – kérdezte Hanno csodálkozva.

– Igen, téged! De kérlek, ülj már vissza! Idegessé tesz, hogy így fel-alá járkálsz a szobában.

A fiú engedelmeskedett. – Hallgatlak, mama.

– Nem kell ilyen gondterhelt arcot vágnod, Hanno. Egyetlen szavadba kerül, és minden gondunknak örökre vége. Ugyanis ragyogó házasságot szemeltem ki neked. Csak ki kell nyújtanod érte a kezed.

Hanno arcán feszengés látszott. – És kinek kellene eladnom a szabadságomat?

Alice asszony szemlátomást kínosan érezte magát. – Miért beszélsz így? A szabadságodat nős emberként is megőrizheted. A fiatal hölgy, akire gondolok, hatalmas vagyona ellenére szelíd és könnyen irányítható. Az anyja beleegyezése nem kétséges, ő maga pedig titokban szeret téged, és élete legnagyobb boldogságának tartaná, ha megkérnéd a kezét. Ezen az utazáson kellene találkoznotok.

Hanno szemében némi érdeklődés ébredt. Vajon miféle szálakat szőhetett az anyja titokban, az ő tudta nélkül?

– Ismerem a hölgyet? Mondd már meg a nevét!

Alice asszony még egy pillanatig habozott, mintha mégsem volna egészen biztos a dolgában. Aztán elszántan kihúzta magát. – Hilda Lucknow bárókisasszony az.

Hanno hátrahőkölt, és homlokát sötét pír öntötte el. – Mama! Ezt nem gondolhatod komolyan! – kiáltotta csaknem felháborodva.

Alice asszony nyugodt maradt. – De igen, komolyan gondolom. Ne feledd, a bárókisasszony többmilliós vagyon örököse.

Hanno értetlenül meredt az anyjára. – Nem, mama, ezt nem gondolhatod komolyan. Az a szegény, beteges bárókisasszony… a feleségem? Ez lehetetlen!

– Ugyan, Hanno, ne légy ostoba! Még egyszer nem kínálkozik neked ilyen ragyogó házasság. A bárókisasszony rajongva szeret, és a fejébe vette, hogy hozzád megy feleségül.

